‘Dit is frustrerend’ – NienaberJacques Nienaber. Foto: Patrick Hamilton/AFP. As jy verslaap, gaan jy waarskynlik laat wees vir werk. Net so gaan verspeelde kanse op ’n rugbyveld waarskynlik vir jou die wedstryd kos. Die Springbokke het vandag in die eerste helfte van die Rugbykampioenskap-toets naby die Wallabies se doelgebied geboer, maar die Suid-Afrikaners het hulle boeglam gesukkel om punte in Adelaide aan te teken. “Dit is frustrerend om te sien hoeveel van ons geleenthede ons nie in punte kon omskep nie. Ons was omtrent 13 keer in Australië se kwartgebied en ons kon net nie punte aanteken nie,” het Jacques Nienaber (afrigter) gesê. Toe Kwagga Smith wel sy twee drieë gedruk het, was dit hopeloos te laat in die wedstryd en die Wallabies het eintlik op ’n drafstap met 25–17 gewen. Natuurlik het Australië weer die telbord aan die gang gehou wanneer hulle in die Springbokke se gebied was, met Fraser McReight wat die wedstryd se eerste drie binne twee minute van die afskop gedruk het. Oudergewoonte het Nienaber gesê dat die Bokke die wedstryd sal ontleed om uit hul foute te leer. “Die lekker ding is dat ons nou nog ’n kans teen Australië kry en hopelik kan ons dan die bordjies verhang.” Vergeet maar egter vir eers van enige bordjies wat verhang moet word. Dit is dalk tyd dat Nienaber en sy afrigterspan hand in eie boesem moet steek. Die Springbokke beskik ongetwyfeld oor die spelers om enige internasionale span ore aan te sit, maar hulle het in die reeks teen Wallis gesukkel en benewens die goeie vertoning in die Laeveld het hulle al teen die All Blacks en nou die Aussies in die Rugbykampioenskap verloor. As die span by die komende Wêreldbeker-toernooi in Frankryk speel soos wat hulle vandag teen Australië gespeel het, gaan hulle waarskynlik nie verder as die kwarteindstryd vorder nie.